MEGA พุ่ง 3% หลังจบดีลซื้อกิจการ “BioLife Marketing” ในมาเลเซีย
MEGA พุ่ง 3% หลังจบดีลซื้อกิจการ “BioLife Marketing” ในมาเลเซีย ล่าสุด ณ เวลา 10.44น. อยู่ที่ 23.90 บาท บวก 0.70 บาท หรือ 3.02% สูงสุด 24.00  บาท ต่ำสุด 23.50บาท ด้วยมูลค่าซื้อขาย 128.54 ล้านบาท ด้าน บล.กสิกรไทย แนะซื้อ ให้เป้า 27 บาท
23 พ.ย. 2559

ผู้สื่อข่าวรายงานว่า ราคาหุ้นบริษัท เมก้า ไลฟ์ไซแอ็นซ์ จำกัด (มหาชน) หรือ MEGA ล่าสุด ณ เวลา 10.44น. อยู่ที่ 23.90 บาท บวก 0.70บาท หรือ 3.02% สูงสุด 24.00  บาท ต่ำสุด 23.50บาท ด้วยมูลค่าซื้อขาย 128.54ล้านบาท ขณะที่ดัชนีหุ้นไทยโดยรวมบวก0.28%
 
ด้าน บล.กสิกรไทย ระบุในบทวิเคราะห์ (22 พ.ย.59) แนะนำซื้อ MEGA ให้ราคาเป้าหมาย 27 บาท หลังเมื่อวันที่ 18 พ.ย.59 บริษัทได้เซ็นสัญญาซื้อหุ้นทั้งหมดของ BioLife Marketing ที่มาเลเซีย มูลค่ากว่า 605 ลบ. โดยแหล่งเงินทุนนั้นมาจากเงินสดของบริษัทเอง
โดยมีมุมมองเชิงบวกต่อดีลนี้ เนื่องจาก 1) เป็นการขยายกิจการในประเทศมาเลเซียอย่างก้าวกระโดด 2) ต้นทุนการซื้อกิจการเหมาะสม โดยประเมิน EV/EBITDA ที่ 9.5-10.5 เท่า ต่ำกว่าดีลซื้อกิจการในอุตสาหกรรมนี้โดยเฉลี่ยที่ 18.7 เท่า 3) ตลาดสินค้าวิตามินและอาหารเสริมในมาเลเซียยังมีโอกาสการเติบโตได้อีกมาก ตามสัดส่วนประชากรสูงอายุที่เพิ่มขึ้น และ เทรนด์การใส่ใจในสุขภาพของผู้บริโภคที่เพิ่มขึ้นต่อเนื่อง นอกจากนี้ เนื่องด้วย Bio-Life มีกำไรจากการดำเนินงานอยู่แล้ว เมื่อรวมผลการดำเนินงานเข้ามาในงบการเงินของ MEGA และประเมินว่าจะมีส่วนเพิ่มต่อประมาณการกำไรสุทธิในปี 60-61 ราว 3-4% 